b'\n_START_ARTICLE_\n\xc4\x8ca\xc5\xa1a (ozvezdje)\n_START_SECTION_\nMitologija\n_START_PARAGRAPH_\nV babilonskih zvezdnih katalogih iz vsaj 1100 pr. n. \xc5\xa1t. so zvezde \xc4\x8ca\xc5\xa1e verjetno vklju\xc4\x8devali v ozvezdje Krokarja (babilonski vran MUL.UGA.MUSHEN). John H. Rogers je opazil, da predstavlja sosednje ozvezdje Vodna ka\xc4\x8da v babilonski zbirki MUL.APIN Ningishzida, boga podzemlja. Predlagal je razlago, da Krokar in \xc4\x8ca\xc5\xa1a (skupaj z Vodno ka\xc4\x8do) predstavljata vrata v podzemlje. Ti dve ozvezdji naj bi skupaj z Orlom in Ju\xc5\xbeno ribo okoli leta 500 pr. n. \xc5\xa1t. predstavili Grkom, saj ozna\xc4\x8dujejo zimski in poletni son\xc4\x8dev obrat. Vodna ka\xc4\x8da je bila v antiki pomemben razpoznavni znak na nebu, saj je bila raztegnjena \xc4\x8dez nebesni ekvator.\xc2\xa0Vran in \xc4\x8ca\xc5\xa1a se pojavljata tudi v ikonografiji mitraizma, ki naj bi izvirala iz Bli\xc5\xbenjega vzhoda, od koder se je prenesla v anti\xc4\x8dno Gr\xc4\x8dijo in Rim._NEWLINE_\xc4\x8ca\xc5\xa1a se pojavlja tudi v gr\xc5\xa1ki mitologiji kot kelih z dvema ro\xc4\x8dajema. Apolon naj bi poslal krokarja ali vrano po nekaj vode, ki jo potrebuje za izvajanje obreda. Ker je le-ta na poti lenobno po\xc4\x8dival ob figovcu (\xc4\x8dakal je, da fige dozorijo), je potreboval ob vrnitvi izgovor, zato je skupaj s \xc4\x8da\xc5\xa1o vode prinesel tudi vodno ka\xc4\x8do. Apolon je sprevidel prevaro in jih iz jeze vse tri vrgel v nebo. Svetemu pti\xc4\x8du je tudi osmodil krila in ga zaklel z \xc5\xbeejo, ki je ne more pogasiti. Po tem mitu so si razlagali pti\xc4\x8devo \xc4\x8drno perje in raskav glas.\n_START_SECTION_\nV drugih kulturah\n_START_PARAGRAPH_\nV kitajski astronomiji so zvezde \xc4\x8da\xc5\xa1e znotraj ozvezdja Ju\xc5\xbenega cinobernega pti\xc4\x8da\xc2\xa0(\xe5\x8d\x97\xe6\x96\xb9\xe6\x9c\xb1\xe9\x9b\x80, N\xc3\xa1n F\xc4\x81ng Zh\xc5\xab Qu\xc3\xa8).\xc2\xa0Skupaj z nekaterimi zvezdami Vodne ka\xc4\x8de predstavljajo Yi, krila tega "rde\xc4\x8dega pti\xc4\x8da". Yi\xc2\xa0(\xe7\xbf\xbc) je tudi 27. postaja kitajskega luninega koledarja. Po drugi strani lahko Yi\xc2\xa0predstavlja tudi herojskega lokostrelca, katerega lok so druge zvezde Vodne ka\xc4\x8de.\xc2\xa0Na Dru\xc5\xbebenih otokih poznajo \xc4\x8ca\xc5\xa1o pod imenom\xc2\xa0Moana-ohu-noa-ei-haa-moe-hara.\n_START_SECTION_\nZna\xc4\x8dilnosti\n_START_PARAGRAPH_\nPovr\xc5\xa1ina ozvezdja pokriva 282,4 kvadratnih stopinje, s \xc4\x8dimer se uvr\xc5\xa1\xc4\x8da na 53. mesto med 88 ozvezdji.\xc2\xa0Na severu meji na Leva in Devico, na vzhodu na Krokarja, na jugu in vzhodu na Vodno ka\xc4\x8do, na severozahodu pa na Sekstant. Tri\xc4\x8drkovna oznaka Mednarodne astronomske zveze iz leta 1922 je "Crt".\xc2\xa0Uradne koordinate je leta 1930 dolo\xc4\x8dil\xc2\xa0Eug\xc3\xa8ne Joseph Delporte; gre za \xc5\xa1estkotnik (glej\xc2\xa0infopolje\xc2\xa0zgoraj). V ekvatorialnem koordinatnem sistemu se koordinate rektascenzije teh meja\xc2\xa0gibljejo med 10\xca\xb0\xc2\xa051\xe1\xb5\x90\xc2\xa014\xcb\xa2 in 11\xca\xb0\xc2\xa056\xe1\xb5\x90\xc2\xa024\xcb\xa2, deklinacija pa je med\xc2\xa0-6.66\xc2\xb0 in -25.20\xc2\xb0. Tak polo\xc5\xbeaj pomeni, da je to ju\xc5\xbeno nebesno ozvezdje v celoti vidno vsem opazovalnem ju\xc5\xbeno od geografske \xc5\xa1irine 65\xc2\xb0N.'